Document ID: 32011R1267

KOMISSION TÄYTÄNTÖÖNPANOASETUS (EU) N:o 1267/2011,
annettu 6 päivänä joulukuuta 2011,
neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta annetun asetuksen (EY) N:o 1235/2008 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 33 artiklan 3 kohdan ja 38 artiklan d alakohdan,
sekä katsoo seuraavaa:
(1)
Komission asetuksen (EY) N:o 1235/2008 (2) 10 artiklan mukaisesti komissio laatii luettelon vastaavuustarkoituksessa hyväksytyistä tarkastuslaitoksista ja tarkastusviranomaisista, joilla on toimivalta tehdä tarkastuksia ja myöntää sertifikaatteja kolmansissa maissa, ja julkaisee kyseisen luettelon mainitun asetuksen liitteessä IV.
(2)
Komissio on tarkastellut ennen 31 päivää lokakuuta 2009 vastaanotettuja hakemuksia luetteloon sisällyttämiseksi ottaen huomioon ainoastaan täydelliset hakemukset. Kyseisiä tarkastuslaitoksia ja tarkastusviranomaisia pyydettiin toimittamaan lisätietoja kahden kuukauden kuluessa, jotta komissio voi tarkistaa, täyttivätkö kyseiset laitokset ja viranomaiset asetuksen (EY) N:o 1235/2008 11 artiklan vaatimukset. Asetuksen (EY) N:o 1235/2008 liitteeseen IV olisi sisällytettävä ainoastaan sellaiset tarkastuslaitokset ja tarkastusviranomaiset, joiden osalta voitiin kaikkien saatujen tietojen myöhemmän tarkastelun perusteella päätellä, että ne täyttivät kyseiset vaatimukset.
(3)
Tarkastuslaitoksille ja tarkastusviranomaisille osoitettujen lisätietopyyntöjen suuren määrän vuoksi niiden arviointi ja ensimmäisen luettelon laatiminen vei luultua enemmän aikaa. Kokemuksen perusteella jäsenvaltioille olisi annettava mahdollisuus jatkaa tuontilupien myöntämistä, mutta niiden enimmäiskestoaika olisi määritettävä ja jäsenvaltioille olisi annettava pidempi ajanjakso kyseisten tuontilupien myöntämiselle.
(4)
Hakemuksia arvioitaessa voi osoittautua vaikeaksi ymmärtää, missä olosuhteissa tarkastuslaitos tai tarkastusviranomainen voidaan asetuksen (EY) N:o 1235/2008 12 artiklan 2 kohdan nojalla poistaa luettelosta. Ylimääräisten vaikeuksien välttämiseksi kyseisiä olosuhteita on selvennettävä. Tästä ei kuitenkaan saisi aiheutua tarkastuslaitoksille tai tarkastusviranomaisille uusia velvoitteita.
(5)
Kokemus on osoittanut, että tuotteen luonnonmukaisuuteen vaikuttavien rikkomistapausten ja sääntöjenvastaisuuksien seuraamusten tulkinnassa voi syntyä vaikeuksia. Ylimääräisten vaikeuksien välttämiseksi ja asetuksen (EY) N:o 1235/2008, sellaisena kuin se on muutettuna tällä asetuksella, sekä luonnonmukaisten tuotteiden tuontia kolmansista maista koskevien muiden voimassa olevien säännösten välisen yhteyden selventämiseksi on syytä palauttaa mieliin jäsenvaltion tarkastuslaitoksen tai tarkastusviranomaisen velvollisuudet asetuksen (EY) N:o 834/2007 33 artiklan 3 kohdan mukaisesti tuotavien vaatimustenvastaisten tuotteiden osalta. Tästä ei kuitenkaan saisi aiheutua tarkastuslaitoksille tai tarkastusviranomaisille uusia velvoitteita.
(6)
Jotta varmistettaisiin joustava siirtyminen kansallisesta lupajärjestelmästä luetteloon vastaavuustarkoituksessa hyväksytyistä tarkastuslaitoksista ja tarkastusviranomaisista, joilla on toimivalta tehdä tarkastuksia ja myöntää sertifikaatteja kolmansissa maissa, tätä asetusta olisi sovellettava 1 päivästä heinäkuuta 2012.
(7)
Sen vuoksi asetusta (EY) N:o 1235/2008 olisi muutettava.
(8)
Tässä asetuksessa säädetyt toimenpiteet ovat luonnonmukaisen tuotannon sääntelykomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 1235/2008 seuraavasti:
1)
Korvataan 12 artiklan 2 kohta seuraavasti:
”2. Tarkastuslaitos tai tarkastusviranomainen taikka kyseiseen tarkastuslaitokseen tai tarkastusviranomaiseen liittyvä viittaus tiettyyn tuoteluokkaan tai tiettyyn kolmanteen maahan voidaan poistaa tämän asetuksen 10 artiklassa tarkoitetusta luettelosta asetuksen (EY) N:o 834/2007 37 artiklan 2 kohdassa tarkoitettua menettelyä noudattaen seuraavissa tapauksissa:
a)
komissio ei ole saanut 1 kohdan b alakohdassa tarkoitettua vuosikertomusta viimeistään 31 päivänä maaliskuuta;
b)
tarkastuslaitos tai tarkastusviranomainen ei ole ilmoittanut komissiolle riittävän ajoissa tekniseen asiakirjaansa tehdyistä muutoksista;
c)
tarkastuslaitos tai tarkastusviranomainen ei ole toimittanut komissiolle tietoja sääntöjenvastaisuuksien tutkimisen aikana;
d)
tarkastuslaitos tai tarkastusviranomainen ei ole toteuttanut havaittujen sääntöjenvastaisuuksien ja rikkomisten johdosta asianmukaisia korjaavia toimenpiteitä;
e)
tarkastuslaitos tai tarkastusviranomainen ei suostu paikalla tehtävään tarkastukseen komission pyynnöstä tai paikalla tehtävän tarkastuksen tulos on kielteinen tarkastustoimenpiteiden järjestelmällisten puutteiden vuoksi;
f)
mikä tahansa muu tilanne, jossa kuluttaja on vaarassa saada harhaanjohtavan kuvan tarkastuslaitoksen tai tarkastusviranomaisen sertifioimien tuotteiden todellisesta luonteesta.
Jos tarkastuslaitos tai tarkastusviranomainen ei toteuta komission pyynnöstä tarkoituksenmukaisia ja oikea-aikaisia korjaavia toimia määräajassa, jonka komissio vahvistaa ongelman vakavuuden perusteella ja joka yleensä on vähintään 30 päivää, komissio poistaa sen luettelosta viipymättä asetuksen (EY) N:o 834/2007 37 artiklan 2 kohdassa tarkoitettua menettelyä noudattaen. Päätös luettelosta poistamisesta julkaistaan Euroopan unionin virallisessa lehdessä. Komissio saattaa asianmukaisia teknisiä keinoja käyttäen muutetun luettelon yleisön saataville mahdollisimman pian muun muassa julkaisemalla sen internetissä.”.
2)
Korvataan 15 artikla seuraavasti:
”15 artikla
Tuotteet, jotka eivät ole vaatimusten mukaisia
1. Tuotteiden, jotka eivät täytä asetuksen (EY) N:o 834/2007 vaatimuksia, luovutus vapaaseen liikkeeseen unionissa edellyttää, että viittaukset luonnonmukaiseen tuotantoon poistetaan pakkausmerkinnöistä, mainoksista ja saateasiakirjoista, sanotun kuitenkaan rajoittamatta asetuksen (EY) N:o 834/2007 30 artiklan ja/tai asetuksen (EY) N:o 889/2008 mukaisesti toteutettujen toimenpiteiden tai toimien soveltamista.
2. Tapauksissa, joissa epäillään asetuksessa (EY) N:o 834/2007 säädettyjen vaatimusten noudattamiseen liittyvää säännösten rikkomista tai sääntöjenvastaisuutta saman asetuksen 33 artiklan 3 kohdan mukaisesti tuotavien tuotteiden osalta, tuojan on toteutettava kaikki tarvittavat toimenpiteet asetuksen (EY) N:o 889/2008 91 artiklan 1 kohdan mukaisesti, sanotun kuitenkaan rajoittamatta asetuksen (EY) N:o 834/2007 30 artiklan mukaisesti toteutettujen toimenpiteiden tai toimien soveltamista.
Tuojan ja tämän asetuksen 13 artiklassa tarkoitetun tarkastussertifikaatin myöntäneen tarkastuslaitoksen tai tarkastusviranomaisen on ilmoitettava asiasta välittömästi asianomaisten jäsenvaltioiden ja kyseisten tuotteiden luonnonmukaiseen tuotantoon osallistuneiden kolmansien maiden tarkastuslaitoksille, tarkastusviranomaisille ja toimivaltaisille viranomaisille sekä tarvittaessa komissiolle. Tarkastuslaitos tai tarkastusviranomainen voi vaatia, että tuotetta ei saa saattaa markkinoille niin, että siinä on viittauksia luonnonmukaiseen tuotantotapaan, jolleivät toimijan toimittamat tai jostain muusta lähteestä saadut tiedot saa sitä vakuuttuneeksi siitä, että tällainen epäilys on poistettu.
3. Jos jäsenvaltion tai kolmannen maan tarkastuslaitos tai tarkastusviranomainen epäilee perustellusti asetuksessa (EY) N:o 834/2007 säädettyjen vaatimusten noudattamiseen liittyvää säännösten rikkomista tai sääntöjenvastaisuutta saman asetuksen 33 artiklan 3 kohdan mukaisesti tuotavien tuotteiden osalta, sen on toteutettava kaikki tarvittavat toimenpiteet asetuksen (EY) N:o 889/2008 91 artiklan 2 kohdan mukaisesti ja ilmoitettava asiasta välittömästi asianomaisten jäsenvaltioiden ja kyseisten tuotteiden luonnonmukaiseen tuotantoon osallistuneiden kolmansien maiden tarkastuslaitoksille, tarkastusviranomaisille ja toimivaltaisille viranomaisille sekä komissiolle, sanotun kuitenkaan rajoittamatta asetuksen (EY) N:o 834/2007 30 artiklan mukaisesti toteutettujen toimenpiteiden tai toimien soveltamista.”
3)
Muutetaan 19 artikla seuraavasti:
a)
Korvataan 1 kohdan kolmas alakohta seuraavasti:
”Lupien voimassaolon on päätyttävä viimeistään 12 kuukauden kuluttua niiden myöntämisestä, lukuun ottamatta lupia, jotka on jo myönnetty pidemmäksi ajaksi ennen 1 päivää heinäkuuta 2012.”.
b)
Korvataan 4 kohta seuraavasti:
”4. Jäsenvaltiot eivät enää saa myöntää tämän artiklan 1 kohdassa tarkoitettuja lupia 1 päivästä heinäkuuta 2013 alkaen, paitsi jos
-
kyseiset tuontituotteet ovat tavaroita, joiden luonnonmukaista tuotantoa kolmannessa maassa valvoo 10 artiklan mukaisesti laadittuun luetteloon kuulumaton tarkastuslaitos tai tarkastusviranomainen, tai
-
kyseiset tuontituotteet ovat tavaroita, joiden luonnonmukaista tuotantoa kolmannessa maassa valvoo 10 artiklan mukaisesti laadittuun luetteloon kuuluva tarkastuslaitos tai tarkastusviranomainen, mutta jotka eivät kuulu mihinkään liitteessä IV kyseisen kolmannen maan tarkastuslaitoksen tai tarkastusviranomaisen osalta luetelluista tuoteluokista.”.
c)
Korvataan 5 kohdassa päivämäärä ”1 päivästä tammikuuta 2013” päivämäärällä ”1 päivästä heinäkuuta 2014”.
4)
Korvataan liite IV tämän asetuksen liitteellä.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä heinäkuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä joulukuuta 2011.

Labels: 3
15
17